b"\n_START_ARTICLE_\nThomas Byles\n_START_SECTION_\nBakgrunn\n_START_PARAGRAPH_\nHan ble f\xc3\xb8dt som Roussel Davids Byles i Leeds, Yorkshire i februar 1870 som den eldste av til sammen syv barn til pastor Alfred Holden Byles, en kongregasjonalistisk menighetsforstander, og hans kone Louisa Davids. En av hans s\xc3\xb8stre skulle bli misjon\xc3\xa6r i Kina._NEWLINE_Thomas Byles studerte ved Leamington College og Rossall School i Fleetwood i Lancashire mellom 1885 og 1889. Deretter studerte han teologi ved Balliol College i Oxford i 1889 og han gikk ut derfra med en Bachelor of Arts i 1894. _NEWLINE_Mens han bodde og studerte i Oxford konverterte Byles til den romersk-katolske tro, og p\xc3\xa5 denne tiden tok han til seg navnet Thomas. I 1899 begynte han \xc3\xa5 studere ved Beda College i Roma der han studerte til \xc3\xa5 bli prest, og han ble ordinert til prest i Roma i 1902. Han ble tildelt sognet St. Helen's Parish i Ongar i Essex i 1905. Hav var ogs\xc3\xa5 en dyktig matematiker, dyktig i kjemi og godt orientert i andre vitenskaper og en god lingvist._NEWLINE_En invitasjon om \xc3\xa5 forrette ved bryllupet til hans lillebror var foranledningen for hans avreise til New York City.\n_START_SECTION_\nP\xc3\xa5 Titanic\n_START_PARAGRAPH_\nOmbord p\xc3\xa5 RMS \xc2\xabTitanic\xc2\xbb holdt han messe p\xc3\xa5 p\xc3\xa5skens oktavdag om morgenen den 14. april, for b\xc3\xa5de 2.-klasses og 3.-klasses passasjerer i derres respektive salonger. Prekenen handlet om behovet for en \xc3\xa5ndelig livb\xc3\xa5t i form av b\xc3\xb8nn og sakramenter n\xc3\xa5r man skulle v\xc3\xa6re i fare for \xc3\xa5ndelig skipbrudd i fristelsens time._NEWLINE_Fader Byles spaserte p\xc3\xa5 \xc3\xb8vre dekk og bad sitt breviar da skipet rammet isfjellet. Som det begynte \xc3\xa5 synke hjalp han mange tredjeklassepassasjerer opp til b\xc3\xa5tdekket og til livb\xc3\xa5tene. Det ble sagt av overlevende at han to ganger avslo \xc3\xa5 ta plass i livb\xc3\xa5ter selv._NEWLINE_Han skal videre ha mottatt skriftem\xc3\xa5l og gitt syndsforlatelse samtidig som skipet sank. Byles holdt b\xc3\xb8nner, tok imot skriftem\xc3\xa5l og ga syndsforlatelse til mer enn hundre passasjerer som var fanget i akterenden av RMS \xc2\xabTitanic\xc2\xbb etter at alle livb\xc3\xa5ter hadde blitt senket p\xc3\xa5 havet. _NEWLINE_Kroppen hans ble aldri funnet og identifisert.\n_START_SECTION_\nEtterm\xc3\xa6le\n_START_PARAGRAPH_\nByles er to ganger blitt portrettert i filmer som omhandlet katastrofen med Titanic. I 1979 i filmen S.O.S. Titanic ble Byles portrettert av skuespilleren Matthew Guinness. I filmen Titanic fra 1997 ble Byles portrettert av James Lancaster._NEWLINE_I april 2015 innledet fader Graham Smith, sogneprest i St Helen's Church, med sin biskops st\xc3\xb8tte, de f\xc3\xb8rste skritt for en granksning med tanke p\xc3\xa5 en saligk\xc3\xa5ring av fader Byles."